Diari Oficial de la Generalitat Valenciana


Sumari del DOGV 9933, del 10-09-2024 (2024/8751)

RESOLUCIÓ de 30 de maig de 2024, de la Direcció General d'Urbanisme, Paisatge i Avaluació Ambiental, per la qual es formula informe d'impacte ambiental del Projecte de sondeig de captació d'aigües subterrànies amb destinació a les piscines d'ones, polígon 6, parcel·la 211 del terme municipal de la Nucia (Alacant). Expedient: (3343693) 024/2024/AIA.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9933

Data del DOGV
:   10-09-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/8751

CVE
:   LTEQ-W-4065-5802

Data del document
:   30-05-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * impacte ambiental

«Informe d'impacte  ambiental

Expedient: (3343693) 024/2024/AIA.

Títol: sondeig de captació d'aigües subterrànies amb destinació a les piscines d'ones en la Ciutat de l’Esport de la Nucia (Alacant).

Promotor: Wave Garden Costa Blanca, SL.

Òrgan substantiu: Servici Territorial d'Industria, Energia i Mines d’Alacant (ASOSUB/2023/173/03).

Localització: polígon 6, parcel·la 211 del terme municipal de la Nucia (Alacant).

Tramitació administrativa

Mitjançant un escrit firmat en data 9 de novembre de 2023 per la cap del Servici Territorial d'Indústria, Energia i Mines d’Alacant (referència expedient ASOSUB/2023/173/03), es va traslladar a este òrgan ambiental l'expedient, a fi de ser sotmés al procediment d'avaluació ambiental simplificada, de conformitat amb la Llei 21/2013, de 9 de desembre, i el Reial decret 445/2023, de 13 de juny.

En data 24 de gener de 2024, este òrgan ambiental requerix el promotor perquè esmene el document ambiental en els termes de l'article 45.1 de la LEA. En data 19 de febrer de 2024 el Servici Territorial d'Indústria, Energia i Mines d'Alacant remet la documentació requerida, aportada pel promotor.

Tal com establix l'article 46 de la Llei 21/2013, de 9 de desembre (d'ara en avant LEA), este òrgan ambiental va realitzar consulta a les administracions públiques afectades. En concret, en data 29 de febrer de 2024 es va realitzar consulta a l'Ajuntament de la Nucia i a la Confederació Hidrogràfica del Xúquer. Fins a la data d'emissió del present informe, no s'ha rebut contestació ni per part de l'Ajuntament de la Nucia ni per part de la Confederació Hidrogràfica del Xúquer.

Vista la informació continguda en l'expedient, es considera que es disposa d'elements de juí suficients per a realitzar l'avaluació d'impacte ambiental simplificada.

Criteris ambientals

Per a l'emissió del present informe d'impacte ambiental, de conformitat amb l'article 47 de la Llei 21/2013, de 9 de desembre, d'avaluació ambiental, s'han tingut en compte els criteris de l'apartat a de l'annex III d'esta.

Característiques del projecte

L’objecte del projecte és la construcció d'un sondeig de captació d'aigües subterrànies de 100 metres de profunditat amb destinació a les piscines d'ones en la Ciutat de l’Esport de la Nucia (Alacant).

L’Ajuntament de la Nucia està duent a terme les obres d'ampliació de la Ciutat de l’Esport Camilo Cano. En esta ampliació es pretenen incorporar noves activitats esportives, entre les quals cal destacar la construcció de dos piscines d’ones per a la pràctica del surf amb una superfície intervinguda de 71.406 m² i que estarà ocupada per sengles piscines i les seues instal·lacions.

Per a la instal·lació esmentada es precisa un volum d'aigua que puga tindre una certa salinitat, que serà regulada mitjançant la mescla amb aigües normals i que, en estar tractades mitjançant un procés de recirculació permanent, el volum total d'aigua no superarà els 80.000 m³/any, i caldrà un volum d'aigua amb salinitat controlada d'uns 50.000 m³/any.

D’acord amb les característiques tècniques del projecte i de l'aigua requerida, el consum màxim anual d'aigua procedent del pou d'aigües subterrànies serà d'uns 50.000 m³/any, i el cabal màxim instantani de 10-15 l/s aprox.

Tenint en compte els materials a travessar, resulta aconsellable que el sondeig es realitze íntegrament pel sistema de rotopercussió. El sondeig tindrà una profunditat de 100 m amb diàmetre de perforació de 400/380 mm de diàmetre i diàmetre d’intubació de 380/300 mm diàmetre. Es col·locarà la intubació de tota la columna del sondeig mitjançant una canonada d'acer al carboni, cega fins al nivell freàtic i la resta de columna ranurada de 300 mm de diàmetre i 4 mm de grossària de xapa, en trams de 6 metres i amb soldadura transversal i longitudinal. Esta canonada tindrà ranures a portell realitzades mitjançant bufador i amb un mínim de 3 files de ranures per metre de canonada, fins a un mínim del 15 % de superfície perforada.

Prèviament a la realització del sondeig es realitzarà una bassa de recepció de detritus de dimensions 6 x 5 x 0,75 m per a evitar que s'estenguen pels terrenys pròxims i que en finalitzar els treballs quedarà completament farcida tant pel mateix detritus com pels terrenys inicialment extrets que s'estendran sobre els depositats, deixant la superfície totalment restaurada.

No es requerix cap obra, accés, desbrossament ni condicionament de consideració, només les necessàries d'implantació de la maquinària per a la seua estabilitat i operativitat.

El promotor estima que els treballs tindran una duració, com a màxim, de 2 mesos.

Ubicació del projecte

El sondeig estarà localitzat en el polígon 6, parcel·la 211 del terme municipal de la Nucia (Alacant).

Las coordenades UTM (ETRS 89) del sondeig són: X = 751.014 Y = 4.277.185 Z = 221 msnm. El punt del sondeig es troba sobre un sòl qualificat, segons el planejament urbanístic municipal, com a sòl urbanitzable de nou desenvolupament residencial.

El sondeig es projecta dins de la propietat municipal que alberga totes les instal·lacions de la Ciutat Esportiva Camilo Cano de la Nucia i que en l'actualitat es troba en fase d'ampliació promoguda pel mateix ajuntament.

Per a accedir al punt del sondeig, s'ha de prendre la carretera CV-70 des de Benidorm, i després de passar per una sèrie de rotondes que es troben numerades, en arribar a la rotonda núm. 1, coincidix amb l'entrada a la Ciutat de l’Esport de la Nucia, on es troba la ubicació del sondeig.

Atenent la classificació segons el Pla hidrològic 2022/2027 de la Confederació Hidrogràfica del Xúquer, el sondeig captarà aigües de la massa d'aigua subterrània 080-922 impermeable o aqüífer d'interés local 22. No es disposa de la dada de recurs disponible d'esta massa d'aigua subterrània, segons la informació disponible.

Característiques del potencial impacte

Durant la fase d'execució, la superfície afectada serà l'ocupada pels equips de perforació, canonades, maquinària auxiliar i la bassa de recollida de llots i detritus de la perforació. La superfície afectada per la maquinària i accessoris és d'uns 150 m² i l'afecció d’estos desapareixerà tan prompte com es desmunte tota la maquinària i accessoris.

Els efectes contaminants de l'actuació es limiten a l'ús de maquinària (emissió de gasos de combustió, pols i sorolls), amb un efecte temporal d'escassa rellevància ambiental. El risc d'accidents queda regulat per les normes laborals i de seguretat minera, que competixen a l'òrgan substantiu; és poc probable que puguen arribar a tindre efectes ambientals de consideració.

El punt on es desitja realitzar el sondeig es troba a uns 470 m de terreny forestal segons el visor d'Infraestructura Valenciana de Dades Espacials (IDEV).

Segons el vigent Pla d'acció territorial sobre prevenció del risc d'inundació en la Comunitat Valenciana (PATRICOVA), l'àrea on es pretén realitzar el sondeig no està afectat per risc d'inundació.

L’actuació no afecta cap espai natural protegit, espai protegit de la Xarxa Natura 2000 o hàbitats d'interés comunitari. Tampoc hi ha afecció a cap via pecuària o muntanya d'utilitat pública. El punt del sondeig es localitza en zona de vedat de caça. Respecte a la vulnerabilitat d'aqüífers el punt del sondeig es troba en una zona qualificada de vulnerabilitat baixa.

No es preveu un impacte significatiu sobre la vegetació, fauna ni biodiversitat, excepte el que es puga produir amb caràcter puntual i temporal durant l'execució dels treballs a causa de l'ús de la maquinària. Tampoc es preveu afecció a altres elements ambientals, ni historicoculturals coneguts o catalogats. No s'ha detectat ni es preveu afeccions a béns culturals, restes arqueològiques ni altres elements catalogats del patrimoni cultural valencià. S’adoptaran, no obstant això, les mesures preventives i de control i seguiment per a comprovar el normal desenvolupament de les obres i per si es produïra qualsevol troballa fortuïta o situacions imprevistes.

Al marge de l'aprofitament hídric, l'ús de recursos naturals resulta irrellevant en este tipus d'obres, així com la generació de residus, més enllà del detritus generat per la perforació, al qual s'afigen els materials procedents de l'excavació de la bassa de llots que, per la seua escassa magnitud, caràcter terrigen i naturalesa inerta, no constituiran un problema d'eliminació.

No s'ha plantejat l'acumulació d'efectes negatius respecte a altres projectes. En tot cas, els possibles efectes hidrogeològics relatius a l'ús i consum de recursos naturals (aigua), entren en les competències directes de l'organisme de conca que intervé en el mateix tràmit de concessió d'aprofitament.

De conformitat amb l'article 123 del Reial decret legislatiu 1/2001, de 20 de juliol, pel qual s'aprova el text refós de la llei d’aigües, no pot iniciar-se la construcció d'una obra hidràulica que comporte la concessió de nous usos de l'aigua, sense que prèviament s'obtinga o declare la corresponent concessió, autorització o reserva demanials.

Conclusió

En relació amb els criteris de l'annex III de la Llei 21/2013, de 9 de desembre, d'avaluació ambiental, es pot concloure que el projecte, en els termes previstos, no tindrà efectes adversos significatius sobre el medi ambient i no requerix avaluació d'impacte ambiental ordinària.

Consideracions jurídiques

El projecte constituïx un supòsit d'avaluació d'impacte ambiental simplificada, d'acord amb l'article 7.2 de la Llei 21/2013, de 9 de desembre, d'avaluació ambiental, en concordança amb l'epígraf a) 3r del grup 3 de l'annex II d'esta.

L’expedient ha seguit el tràmit d'avaluació d'impacte ambiental simplificada, previst en la secció 2a, capítol 2 del títol II de la Llei 21/2013.

L’article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d'Urbanisme, Paisatge i Avaluació Ambiental, la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.

Per tot el que antecedix, a proposta del Servici d’Avaluació d'Impacte Ambiental i amb el vistiplau del subdirector general d’Avaluació Ambiental i Paisatge, fent ús de les atribucions que tinc,

RESOLC

*Primer*

Estimar que l'execució del projecte de sondeig per a captació d'aigües subterrànies amb destinació a les piscines d'ones en la Ciutat de l’Esport de la Nucia (Alacant), sense perjuí de la prèvia obtenció de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d'impacte ambiental ordinària. Tot això, sempre que s'ajuste a les previsions del projecte, del document ambiental i als termes del present informe, en particular:

1r) No podran iniciar-se els treballs per a l'execució del sondeig mentres no s'haja obtingut de l'organisme de conca la prèvia concessió de l'aprofitament d'aigües.?

2n) Des de l'inici es durà a terme el control i vigilància efectiva de l'execució de les mesures específiques de prevenció i correcció definides en el document ambiental, i la correcta adequació d'estes a situacions imprevistes que es puguen produir.

3r) Haurà de preveure's un seguiment adequat de les obres a fi d'anar completant la informació hidrogeològica de l'obra i poder prendre sobre el terreny les decisions tècniques i de seguretat més adequades en cas d'incidències o imprevistos.

4t) El contractista haurà de construir una bassa de llots d'unes dimensions tals que puga albergar la totalitat dels detritus, llots i additius generats durant la perforació; així mateix, haurà de garantir la neteja, seguretat i farcit posterior de la bassa de llots.

5t) No es realitzaran actuacions de proveïment de carburant o manteniment de maquinària que puguen contaminar el sòl o les aigües subterrànies. Així mateix, els residus generats es gestionaran segons la normativa vigent i mitjançant un gestor autoritzat.

6r) Si durant l'execució de les obres es troben restes paleontològiques, arqueològics o etnogràfics, el promotor haurà de posar el fet en coneixement de la conselleria competent en matèria cultural de manera immediata, i adoptar les mesures pertinents per a la seua protecció i conservació, de conformitat amb allò previst en els articles 63 i 65 de la Llei 4/1998, d'11 de juny, del patrimoni cultural valencià.

7m) Es protegirà la vegetació adjacent, les estructures, camins i instal·lacions que puguen resultar afectades per a evitar la seua deterioració. Les zones en les quals s'hagen produït compactacions a causa de l'estada i pas de maquinària es restauraran mitjançant subsolatge i/o arada.

8é) Per a preservar la integritat de l'aqüífer i protegir les aigües subterrànies de l'entrada de contaminants tant en la construcció de la captació d'aigua com en el segellament i clausura del pou, s'hauran de complir les instruccions bàsiques de protecció establides en el Reglament de domini públic hidràulic.

9é) Els materials extrets de la perforació i els de l'excavació de la bassa de llots són de naturalesa molt similar, i tots dos, inerts i innocus. Els detritus del sondeig tenen el codi LER 01 05 04 (llots i residus de perforacions que contenen aigua dolça) i el material extret de la bassa, el codi LER 17 05 04 (materials naturals excavats). Els materials d'excavació disposen de regulació i gestió específica segons l'Orde APM/1007/2017 que regula les normes de valorització de materials excavats per al seu ús en obres i operacions de farcit diferents al lloc on es van generar. També podrien fer-ho pel Decret 200/2004, del Consell de la Generalitat, que regula l'ús de residus inerts en obres de restauració i farcit (art 3.1.a). Tanmateix, als detritus del sondeig se’ls aplicaria el Decret 200/2004, ja que l'Orde APM/1007/2007 només s’aplica a materials classificats amb el codi 17 05 04. En qualsevol cas, el terreny haurà de ser restaurat i quedar amb la seua morfologia inicial.

10m) Durant el temps que dure l'assaig de bombament, i a fi de previndre processos erosius i evitar escorrenties incontrolades, l'aigua extreta haurà de ser abocada a llits naturals, directament o a través d'un sistema d'evacuació que mitjançant laminació de cabals o dissipadors d'energia resulte efectiu per a evitar erosió i possibles danys en infraestructures i propietats adjacents. Si estos es produïxen, el promotor de l'obra haurà de reparar els desperfectes i, si és el cas, indemnitzar els afectats pels perjuís ocasionats.

11é) Haurà de preveure's que el sondeig quede habilitat i disponible per a futurs controls de piezometria i de mostreig de l'aigua subterrània, llevat que l'òrgan competent ho determine innecessari per disposar d'altres opcions o d'una xarxa suficient.

12é) En el cas que, per diferents motius, es renunciara a l'ús del sondeig (falta de cabal, mala qualitat de l'aigua, solsides en el pou, etc.), s'haurà de procedir a la seua clausura i segellament, així com a la restauració del terreny a la seua situació original ja que els pous abandonats o en desús constituïxen vies potencials puntuals de contaminació d'aqüífers i de riscos físics per a les persones.

*Segon*

De conformitat amb el que es preveu en l'article 47 de la Llei 21/2013, de 9 de desembre:

A. L’informe d'impacte ambiental es publicarà en el *Diari Oficial de la Generalitat Valenciana*, sense perjuí de la seua publicació en la seu electrònica de l'òrgan ambiental.

B. L’informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s'haguera procedit a l'autorització del projecte en el termini màxim de quatre anys des de la publicació, llevat que s'acorde la pròrroga de la vigència de l'informe d'impacte ambiental.

C. L’informe d'impacte ambiental no serà objecte de cap recurs sense perjuí dels que, si és el cas, siguen procedents en via administrativa o judicial contra l'acte, si és el cas, d'autorització del projecte.

*Tercer*

L’òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2013, de 9 de desembre.»

  

València, 30 de maig de 2024

Miguel Ángel Ivorra Devesa

Director general d'Urbanisme, Paisatge i Avaluació Ambiental